Sebastian Ogier og Julian Ingrassia stóðu uppi sem sigurvegarar í tyrkneska rallinu sem fór fram um helgina . Fyrir rallið voru Frakkarnir , sem unnið hafa heimsmeistaratitilinn síðustu sex ár , rúmum þrjátíu stigum á eftir fyrsta sætinu . Þar sátu Ott Tanak og Martin Jarveoja en Eistarnir urðu frá að hverfa á öðrum degi í Tyrklandi eftir að vélartölva bilaði í Yaris bifreið þeirra . Tanak hafði því engu að tapa á ofurleiðinni og náði langbesta tímanum til að tryggja sér fimm stig í mótinu . Thierry Neuville og Nicolas Gilsoul gátu ekki nýtt sér ófarir Tanak og eftir að hafa oltið á hliðina á öðrum degi urðu Belgarnir að sætta sig við áttunda sætið . Helgin var frábær fyrir Citroen liðið þar sem Esapekka Lappi og Jarno Ferm enduðu í öðru sæti á eftir Ogier . Þetta var í fyrsta skiptið síðan í argentíska rallinu árið 2015 sem liðið nær að landa fyrsta og öðru sætinu . Í síðasta verðlaunasætinu komu Andreas Mikkelsen og Anders Jaeger á Hyundai . Kóreska liðið stóð sig betur en Toyota um helgina og jók forskot sitt í keppni bílasmiða í 19 stig . Sigur Ogier hleypir aftur spennu í keppni ökuþóra . Tanak er enn efstur en er nú aðeins 17 stigum á undan Frakkanum , þar á eftir kemur Neuville , 13 stigum á eftir Ogier . Næsta keppni er hið sögufræga velska rall en þar hefur Ogier alls unnið fjórum sinnum . Hér má sjá allt það helsta frá gríðarlega grófu og krefjandi ralli helgarinnar :